На основу Закључка Владе Републике Србије 05 бр. 112-10600/2015 од 2. октобра 2015. године, дописа Министарства здравља бр. 112-01-01028/2015-2 од 7. октобра 2015. године и дописа министра здравља бр. 112-01-01028/2015-02 од 12. новембра 2015. године, који се односе на рационализацију запослених у здравственим установама и на утврђивање вишка броја запослених у Служби за стоматолошку здравствену заштиту за чијим је радом престала потреба, сходно Уредби о плану мреже здравствених установа („Службени гласник РС“, бр. 8/14), а који пружају стоматолошке здравствене услуге, Управни одбор Дома здравља Алексинац дана 18. новембра 2015. године, доноси

П Р А В И Л Н И К

О ПРОЦЕДУРИ ЗА УТВРЂИВАЊЕ ВИШКА ЗАПОСЛЕНИХ

У СЛУЖБИ ЗА СТОМАТОЛОШКУ ЗДРАВСТВЕНУ ЗАШТИТУ

ДОМА ЗДРАВЉА АЛЕКСИНАЦ

Члан 1.

У Служби за стоматолошку здравствену заштиту Дома здравља Алексинац укупан број запослених у новембру месецу 2015. године је двадесетседам (27) запослених на неодређено време: дванаест доктора стоматологије (од којих су два лекара специјалисти опште стоматологије, три лекара специјалисти дечје превентивне стоматологије, два лекара специјалисти ортопедије вилица, један лекар специјалиста стоматолошке протетике, и четири доктора стоматологије), једанаест стоматолошких сестара и четири зубна техничара.

Члан 2.

Основ за утврђивање вишка запослених у Служби за стоматолошку здравствену заштиту Дома здравља Алексинац је Кадровски план Дома здравља Алексинац бр. 112-01-00952/39/2014-02 од 6. августа 2014. године (достављен 22. октобра 2014. године, заведен под бројем 2105), а потврђен и допуњен структуром запослених 16. новембра 2015. године. Према наведеном кадровском плану број запослених у Служби за стоматолошку здравствену заштиту Дома здравља Алексинац, који обављају здравствене послове за потребе обавезног здравственог осигурања износи двадесетдва (22) и предвиђена је следећа кадровска структура:

* дечја и превентивна стоматологија: шест (6) доктора стоматологије или специјалиста дечје и превентивне стоматологије, и осам (8) стоматолошких сестара ВСС/ССС
* ортопедија вилица: један (1) доктор специјалиста ортопедије вилица, једна (1) стоматолошка сестра ВСС/ССС, и два (2) зубна техничара ВСС/ССС
* општа стоматологија: два (2) доктора стоматологије или специјалиста опште стоматологије, и две (2) стоматолошке сестре ВСС/ССС

Члан 3.

У циљу рационализације, утврђивања вишка запослених и установљавања напред наведеног броја извршилаца у Служби за стоматолошку здравствену заштиту Дома здравља Алексинац, смањује се број запослених са двадесетседам (27) запослених на неодређено време на двадесетдва (22) запослена на неодређено време.

Члан 4.

Запосленом може да престане радни однос ако за то постоји оправдан разлог који се односи на потребе Послодавца и то: ако услед технолошких, економских или организационих промена престане потреба за обављањем одређеног посла или дође до смањења обима посла. Полазећи од потребе процеса рада да код послодавца нема могућности да се запосленом обезбеди преквалификација, као ни доквалификација, нити премештај на друге послове, рад код другог послодавца по основу споразума о преузимању из једне здравствене установе са вишком запослених, у другу здравствену установу где недостаје кадар у складу са законом, биће донета Одлука о решавању вишка запослених.

Члан 5.

На основу критеријума за утврђивање вишка запослених, који су саставни део овог Правилника, Анкете запослених о добровољном изјашњавању за решавање њиховог радно правног статуса и члана 179. став 5. тачка 1. Закона о раду („Службени гласник РС“, бр. 24/2005, 61/2005, 54/2009, 32/2013 и 75/2014), Закључка Владе Републике Србије 05 бр. 112-10600/2015 од 2. октобра 2015. године, дописа Министарства здравља бр. 112-01-01028/2015-2 од 7. октобра 2015. године, дописа министра здравља бр. 112-01-01028/2015-2 од 12. новембра 2015. године, као и Кадровског плана Дома здравља Алексинац из члана 2 овог Правилника, утврдиће се вишак запослених о чему ће директор Дома здравља Алексинац донети Одлуку.

Члан 6.

Запосленима који ће бити проглашени вишком запослених биће отказан Уговор о раду закључно са 31. 12. 2015. године. Послодавац је дужан да пре отказа Уговора о раду, у смислу члана 179. став 5. тачка 1. Закона о раду, запосленом исплати отпремнину у складу са чланом 158. и чланом 159. Закона о раду.

Висина отпремнине из става 1. овог члана не може бити нижа од збира трећине зараде запосленог за сваку навршену годину рада у радном односу код послодавца код кога остварује право на отпремнину.

Запосленима који буду проглашени вишком запослених биће исплаћене све заостале неисплаћене зараде, накнаде зараде и друга примања које су запослени остварили до дана престанка радног односа а у складу са чланом 186. Закона о раду, као и права на новчану накнаду у трајању до 24 месеца код Националне службе за запошљавање у складу са чланом 72. став 3. Закона о запошљавању, уколико незапосленом до испуњавања првог услова за остваривање права на пензију, недостаје до две године, у складу са прописима о пензијском и инвалидском осигурању.

Запослени који буду проглашени вишком запослених имају право да се пријаве Националној служби за запошљавање најкасније у року од 30 дана од престанка радног односа, ради остваривања права по основу незапослености.

Члан 7.

При предлагању и утврђивању вишка запослених за чијим је радом престала потреба у Служби за стоматолошку здравствену заштиту Дома здравља Алексинац одређени су следећи критеријуми:

Обезбедиће се Анкетом да првенствено престане радни однос запосленима:

1. који добровољно прихвате да им престане радни однос;

2. који у календарској години испуњавају, или којима до испуњавања првог услова за остваривање права на пензију (старосну) недостаје до две године, у складу са прописима о пензијском и инвалидском осигурању;

3. који добровољно прихвате да буду проглашени вишком запослених на свом радном месту;

4. који имају најмању оцену применом критеријума.

Уколико се Анкетом добровољно не изјасни довољан број запослених да буду проглашени вишком запослених по тачкама 1, 2. и 3, тако да преостали број запослених одговара броју извршилаца предвиђених кадровским планом, као критеријуми за бодовање запослених користиће се следећи подаци:

А) број извршених здравствених услуга у две године од последње четири календарске године (од 01. 01. 2011. до 31. 12. 2014.) у којима је запослени остварио највећу вредност пружених услуга (30% од оцене);

Б) вредност извршених услуга и то у две године са највећом вредношћу пружених услуга за сваког запосленог појединачно у последње четири календарске године (од 01. 01. 2011. до 31. 12. 2014) (30% од оцене), и

В) године навршене у радном односу код послодавца (40% од оцене).

Бодоваће се, рангирати и груписати по критеријумима и по образовању, а сходно структури утврђеној Кадровским планом.

Запослени ће се бодовати, рангирати и груписати у следеће четири групе, сходно образовању:

* доктори стоматологије, специјалисти опште стоматологије, и специјалисти дечије и превентивне стоматологије;
* специјалисти ортопедије вилица;
* стоматолошке сестре – техничари;
* зубни техничари.

Они запослени на које се не могу применити сви наведени критеријуми јер за њих није могуће објективно утврдити резултате рада, бодоваће се према просечним резултатима рада оствареним у служби (у складу са просеком свих доктора, стоматолошких сестара - техничара или зубних техничара, зависно од свог степена стручне спреме).

Обзиром да у Дому здравља Алексинац не постоје стални тимови доктор стоматологије - стоматолошка сестра или доктор стоматологије – зубни техничар, за стоматолошке сестре и зубне техничаре који су радили са више лекара, резултати рада се утврђују на основу просека мера извршења свих лекара са којима су радили на нивоу Службе за стоматолошку здравствену заштиту Дома здравља Алексинац.

Члан 8.

Вишком запослених могу Одлуком бити проглашени они радници који су се Анкетом определили да буду проглашени вишком запослених, као и радници који након бодовања и рангирања имају најмањи број бодова.

Радници, без чије би стручне спреме и обуке за рад на пословима на којима раде, био угрожен процес рада и функционисање Службе за стоматолошку здравствену заштиту Дома здравља Алексинац, не могу бити проглашени вишком запослених, без обзира на лично изјашњење и број бодова.

Одлуку о одређивању радника без чије стручне спреме и обуке за рад на пословима на којима раде би био угрожен процес рада и функционисање Службе за стоматолошку здравствену заштиту Дома здравља Алексинац, доноси директор Дома здравља Алексинац.

Члан 9.

Ако запослени имају једнаки број бодова, примењују се следећи критеријуми:

1. Предност да не буду проглашени вишком запослених имају запослени са одговарајућом школском спремом за послове које обављају;
2. Број деце, при чему предност да не буде проглашен вишком запослених има запослени који има више деце до 26 година старости, према којима има обавезу издржавања;
3. Ако су код послодавца запослена оба члана породичног домаћинства, не могу оба бити проглашена технолошким вишком. Чланом породичног домаћинства сматрају се брачни друг, ванбрачни друг, деца рођена у браку и ван брака, као и усвојена деца.

Изузетно, запосленој жени са дететом до две године живота, самохраном родитељу, усвојиоцу или стараоцу малолетног детета, чији је укупан месечни приход по члану домаћинства до висине минималне зараде, без његове сагласности не може престати радни однос услед технолошких, економских или организационих промена.

Запосленом са дететом којем је неопходна посебна нега у складу са Правилником о условима, поступку и начину остваривања права на одсуство са рада ради посебне неге детета („Службени гласник РС“, бр. 1/2002), не може престати радни однос услед промена из претходног става.

Члан 10.

При проглашењу вишка запослених у Служби за стоматолошку здравствену заштиту Дома здравља Алексинац, послодавац не може да прогласи технолошким вишком представника запослених и то председника синдикалне организације, синдикалне подружнице, синдикалног повереника, члана органа синдиката и члана Одбора за безбедност и здравље на раду у складу са законом и посебним колективним уговором, те наведени представници запослених неће бити бодовани.

Члан 11.

Послодавцем, у смислу овог Правилника, сматрају се здравствене установе из Плана мреже здравствених установа, утврђене Уредбом о Плану мреже здравствених установа („Службени гласник РС“, бр. 42/06, 119/07, 84/08, 71/09, 85/09, 24/10, 6/12, 37/12 и 8/14).

Члан 12.

Правилник ступа на снагу даном доношења.

Председник Управног одбора Дома здравља Алексинац,

Драган Микић, дипломирани правник

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_